## Priopćenje i upozorenje Ustavnog suda Republike Hrvatske broj U-VII-55/2000 od 19. siječnja 2000.

### NN 7/2000 (20.1.2000.), Priopćenje i upozorenje Ustavnog suda Republike Hrvatske broj U-VII-55/2000 od 19. siječnja 2000.

# USTAVNI SUD REPUBLIKE HRVATSKE

Ustavni sud Republike Hrvatske, u postupku nadzora ustavnosti i zakonitosti
izbora, temeljem članka 125. alineja 7. Ustava Republike Hrvatske, članka
84. Ustavnog zakona o Ustavnom sudu Republike Hrvatske ("Narodne novine",
broj 99/99) i članka 43. Zakona o izboru predsjednika Republike Hrvatske
("Narodne novine", broj 22/92, 42/92 i 71/97), u povodu prijedloga Hrvatske
socijalno liberalne stranke od 17. siječnja 2000. za poništenje točke III.
Obvezatnih uputa IV. o pravima i dužnostima promatrača i o načinu promatranja
rada tijela za provođenje izbora za izbor predsjednika Republike Hrvatske
("Narodne novine", broj 148/99), na sjednici održanoj 19. siječnja 2000.,
donio je sljedeće

## **PRIOPĆENJE I UPOZORENJE**

1. Hrvatska socijalno liberalna stranka (nastavno: HSLS), podneskom
od 17. siječnja 2000. godine, predložila je Ustavnom sudu Republike Hrvatske
nadzor nad ustavnosti i zakonitosti izbora predsjednika Republike Hrvatske,
a u svezi s točkom III. Obvezatnih uputa IV. o pravima i dužnostima promatrača
i o načinu promatranja rada tijela za provođenje izbora za izbor predsjednika
Republike Hrvatske ("Narodne novine", broj 148/99).

Predlagatelj navodi kako je pod točkom III. navedenih Uputa utvrđeno
da izborno tijelo čiji se rad promatra može ograničiti broj promatrača
političkih stranaka i broj promatrača nevladinih udruga, ako nedostatak
prostora ili drugi neotklonjivi razlozi ne dopuštaju istovremeno promatranje
svim promatračima, s time da se broj promatrača političkih stranaka i promatrača
nevladinih udruga koji istovremeno promatraju rad Državnog izbornog povjerenstva
ne može ograničiti na manje od po pet promatrača, a broj promatrača koji
prate rad drugih izbornih tijela ne može se ograničiti na manje od po tri
promatrača. Dalje se navodi u prijedlogu HSLS-a da, kad izborno tijelo
donese odluku o ograničenju broja promatrača, promatrači će dogovorom odrediti
koji će od njih prisustvovati radu izbornog tijela, a ako se dogovor ne
postigne, izbor između promatrača će obaviti član izbornog tijela čiji
se rad promatra, izvlačenjem listića s nazivom političkih stranaka, odnosno
nevladinih udruga.

II. Podnositelj prijedloga smatra da je to u neskladu sa Zakonom o izboru
predsjednika Republike Hrvatske ("Narodne novine", broj 22/92, 42/92 i
71/97) i to u dijelu koji se odnosi na promatrače političkih stranaka (članci
23. i 24.) te konačno predlaže da Ustavni sud poništi osporeni dio naprijed
navedenih Obvezatnih uputa.

III. Zakon o izboru predsjednika Republike Hrvatske, u stavku 4. članka
24. utvrdio je pravo registriranim političkim strankama koje su predložile
kandidata za izbor predsjednika Republike Hrvatske da mogu odrediti promatrače
koji će pratiti rad tijela za provođenje izbora. Iz te zakonske odredbe
proizlazi pravo svakoj registriranoj političkoj stranci, koja je predložila
kandidata za izbor predsjednika Republike Hrvatske, da može odrediti promatrače
koji će pratiti rad tijela za provođenje izbora. Dakle, svaka takva registrirana
politička stranka može, ali isto tako i ne mora, odrediti svoje promatrače.
Ukoliko takve političke stranke odrede svoje promatrače nitko im ne može
naknadno, iz ovih ili onih razloga, ograničiti to zakonsko pravo.

Nadalje, odredbom stavka 5. istog članka određeno je da će Državno izborno
povjerenstvo Republike Hrvatske svojim obvezatnim uputama utvrditi prava
i dužnosti promatrača kao i način promatranja rada tijela za provođenje
izbora. Temeljem tih zakonskih odredaba Državno izborno povjerenstvo propisalo
je osporene upute. Međutim, točka III. osporenih Uputa kojom se pokušao
riješiti jedan tehnički problem potencijalno može imati za posljedicu to
da, "ako nedostatak prostora ili drugi neotklonjivi razlozi ne dopuštaju
istovremeno promatranje svim promatračima registriranih političkih stranaka
i nevladinih udruga", stranka koja je predložila kandidata za izbor predsjednika
Republike Hrvatske ili nevladina udruga, temeljem ograničenja od strane
izbornog tijela, ostanu bez svojih promatrača. Ovaj Sud stoga ocjenjuje
da bi se pravo političkih stranaka da prate rad izbornih tijela, u nastupu
naprijed navedenih okolnosti, moglo ograničiti samo u pogledu broja promatrača
određene političke stranke - predlagača kandidata za izbor predsjednika
Republike ili nevladine udruge, koji prate rad pojedinog izbornog tijela,
a koji broj ni u kojem slučaju ne bi mogao biti manji od jednog promatrača.

IV. Shvaćajući poteškoće kojima su izložena izborna tijela tijekom svojeg
rada uslijed "nedostatka prostora ili drugih neotklonjivih razloga" ne
može se ispustiti iz vida činjenica da je pravo političkih stranaka koje
su predložile kandidata za izbor predsjednika Republike, a isto tako i
nevladinih udruga, glede određivanja svojih promatrača koji će pratiti
rad tijela za provođenje izbora, njihovo izborno pravo predviđeno naprijed
navedenim Zakonom. Stoga je nužno stvoriti sve pretpostavke koje omogućuju
ostvarivanje tog prava na Zakonom predviđeni način, dok je drugačija rješenja
potrebno izbjegavati, poglavito ako ona nisu sukladna Zakonu.

V. Slijedom navedenog, Ustavni sud Republike Hrvatske utvrdio je, da
točka III. Obvezatnih uputa IV. o pravima i dužnostima promatrača i o načinu
promatranja rada tijela za provođenje izbora za izbor predsjednika Republike
Hrvatske ("Narodne novine", broj 148/99), nije u suglasju s odredbama Zakona
o izboru predsjednika Republike Hrvatske.

Ustavni sud Republike Hrvatske, temeljem odredbe članka 86. Ustavnog
zakona o Ustavnom sudu Republike Hrvatske upozorava na to Državno izborno
povjerenstvo i o tom upozorenju obavještava javnost putem sredstava javnog
priopćavanja.

Broj: U-VII-55/2000
Zagreb, 19. siječnja 2000.

USTAVNI SUD REPUBLIKE HRVATSKE

Sudac

**Ivan Mrkonjić, dr. iur.,** v. r.

Predsjednik
**dr. sc. Smiljko Sokol,** v. r.

Ostalo, NN 7/2000-80